Зелената енергия – бъдещето на транспорта – Аз-буки
В новата Рамкова програма на Европейската комисия ще бъдат отделени значителни финансови средства за развитието на зелената енергия и транспорта. Затова създаването на партньорски мрежи е от съществена важност за инициирането на значими проекти в тази област. Това сподели с участниците в уебинара „Водородна мобилност – настояще и бъдеще“ зам.-министърът на образованието и науката Карина Ангелиева. Домакин на форума е Русенският университет „Ангел Кънчев“ в партньорство с Министерството на образованието и науката, БАН и Община Русе. Инициативата е по Националната научна програма „Е плюс – Нисковъглеродна енергия за транспорта и бита“ .
Форумът е открит от ректора чл.-кор. проф.д.т.н. Христо Белоев. Той припомни, че в Русенския университет има научен потенциал и технологичен капацитет за изпълнението на мащабни проекти в тази област. В работата се включиха още проф. Костадин Костадинов – съветник на министъра на образованието, чл.-кор. проф.д.х.н. Константин Хаджииванов – зам.-председател на БАН и ръководител на програмата „Е плюс“, както и проф.д.х.н. Дария Владикова от Института по електрохимия и енергийни системи на БАН – председател на Българската водородна асоциация и ръководител на работата по компонент 2 от програмата „Е плюс“.
Модератор на уебинара е проф. Велизара Пенчева – ръководител на екипа на Русенския университет в Националната научна програма „Е плюс“. Над 80 души се включиха в работата му, сред които учени от БАН и от висши училища, преподаватели в средни училища, организации и фирми, които имат отношение по темата – общините Русе и Силистра, „Морска администрация“, ИА „Автомобилна администрация“, Столичен автотранспорт ЕАД, докторанти, студенти и ученици. Те имаха възможност да се запознаят с научния потенциал на университета домакин и с неговия принос към изпълнението на националната програма, с резултатите от досегашната работа по нея, с участието на студенти, докторанти и млади преподаватели.